Jørn Dohrmann (DF), 2007-10-09:
Der skal heller ikke herske nogen tvivl om, at Dansk Folkeparti går ind for, at vi sender nogle klare signaler om, hvad vi ønsker der skal ske i naturen.
Ønsker vi, at folk bare skal køre rundt og smide deres affald, eller ønsker vi, at folk også skal rydde op efter sig.
Derfor hilser vi også velkommen, at vi her får nogle strafskærpelser, som netop lægger op til, at folk ser alvorligt på, hvordan de forholder sig i naturen, og vi hilser velkommen, at man ensretter de bødeudmålinger, som der jo selvfølgelig er lagt op til her i lovforslaget.
Der er dog visse ting, som vi gerne så anderledes, eller som vi i hvert fald gerne vil have uddybende svar på.
Der vil vi gerne have, at loven i hvert fald bliver målrettet, således at miljøet får et løft, altså at pengene selvfølgelig går til miljøet og ikke kun til finansministeren. Vi synes, der er nogle klare signaler i det.
Når f.eks. godkendelsespligtige virksomheder begår nogle store overtrædelser, jamen så kan det også koste mindst 50.000 kr. i bøde, når de sviner i naturen.
Der må vi sige, at det er ret og rimeligt, at man ikke bare bliver motiveret til at svine i naturen og overtræde miljøbeskyttelsesloven.
Vi synes også, der mangler lidt med hensyn til biler i det her lovforslag.
Tæller miljøsvineri i form af den visuelle belastning af en bil i naturen også?
Nogle gange kan vi jo konstatere, når vi kører rundt i landskabet, at der står mange biler, som egentlig i mine øjne er parat til at blive skrottet, sendt til ophugning og den slags ting, men som der er store problemer med at få fjernet, fordi den enkelte borger bare sætter en bakke ind under og siger, at der ikke er nogen miljøbelastning.
Der burde vi gå ind og kigge på, om vi ikke kunne give kommunerne nogle bedre håndtag til at kunne håndhæve de her ting.
Er det rimeligt, at en privatperson skal have fem biler til at stå på sin private grund, uden at man egentlig kan gøre noget?
Eller skulle man have et mere fast grundlag, som vi kender fra andre lovgivningsområder, for netop at tage hånd om miljøet? Når vi ser lovforslaget igennem, mener vi helt klart, at der er mange gode intentioner i det.
Her tænker jeg på, at folk, når de er på skovtur, ikke bare smider deres affald i naturen, men også tager det med hjem.
Her foreslås en bøde på 1.000 kr., hvis de smider det.
Så tror jeg nok, at de fleste folk vil tænke sig om, inden de smider affaldet, uanset hvad det er, om det er en flaske eller sølvpapir.
Så vil de nok, håber jeg, tænke over det i fremtiden.
Men vi skal altså også, som vi ser det, have nogle muligheder for at kontrollere de her ting.
Så jeg er nødt til at spørge ministeren: Hvordan bliver det her fulgt op med ekstra kontrol?
Hvis man f.eks. finder en affaldssæk, hvem får så pligten til at undersøge, hvor den kommer fra?
Eller fortsætter vi bare i den samme rille, uden at der sker nye tiltag på det her område?
Vi havde i hvert fald gerne set, at der var nogle markante forbedringer med hensyn til at finde ud af, hvem synderen er.
Vi vil selvfølgelig gå ind i udvalgsarbejdet på den bedst tænkelige måde og få belyst de spørgsmål, der må være fra både os og andre, således at vi får den bedste lov på området.
Det ser vi frem til.